
RAPORT  COMUN  SUPLIMENTAR
asupra proiectului de lege pentru modificarea Ordonanței de Urgență nr.103/2013 privind salarizarea personalului plătit din fonduri publice în anul 2014, precum și alte măsuri în domeniul cheltuielilor publice
În temeiul art.104 alin.(3) din Regulamentul Camerei Deputaţilor, republicat, propunerea legislativă pentru modificarea Ordonanței de Urgență nr.103/2013 privind salarizarea personalului plătit din fonduri publice în anul 2014, precum și alte măsuri în domeniul cheltuielilor publice a fost retrimisă Comisiei pentru muncă şi protecţie socială şi Comisiei pentru buget, finanţe şi bănci, prin adresa nr. Plx 247/2014 din 25 noiembrie 2014, în vederea reexaminării şi întocmirii unui nou raport.
Proiectul de lege are ca obiect de reglementare art.9 din Ordonanţa de urgenţă a Guvernului nr. 103/2013 privind salarizarea personalului plătit din fonduri publice în anul 2014, precum şi alte măsuri în domeniul cheltuielilor publice, în sensul exceptării de la regula compensării numai cu timp liber pentru munca suplimentară efectuată peste durata normală a timpului de lucru, a angajaţilor din unităţile sanitare de stat, ai angajaţilor din unităţile teritoriale aflate în subordinea Inspectoratului General al Poliţiei Române, ai Direcţiei Generale de Poliţie a Municipiului Bucureşti, ai inspectoratelor judeţene de poliţie, ai direcţiilor de poliţie locală, ai Inspectoratului pentru Situaţii de Urgenţă, precum şi a personalului angajat în cadrul serviciului de asistenţă socială.

În urma reluării dezbaterilor în şedinţa comună din 11 martie 2015, membrii celor două comisii au hotărât, cu majoritate de voturi (6 abţineri), menţinerea soluţiei iniţiale, de respingere a propunerii legislative, exprimată în raportul comun cu nr. 4c-7/240, respectiv nr.4c-2/280 depus în data de 26 august 2014, întrucât prevederile art.9 asupra cărora se intervine şi-au încheiat aplicabilitatea la data de 31 decembrie 2014. Pentru anul 2015, aceste prevederi se regăsesc în cuprinsul art.8 din O.U.G. nr.83/2014.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,


Adrian Solomon



Viorel Ştefan

SECRETAR,


Daniel Iane



Aurel Donţu
Întocmit,

Consilier parlamentar Lidia Vlădescu
Consilier parlamentar Vasilica Popa

